b'\n_START_ARTICLE_\nJieznas\n_START_SECTION_\nPavadinimo kilm\xc4\x97\n_START_PARAGRAPH_\nKadangi daugeliu atvej\xc5\xb3 vandenvard\xc5\xbeiai yra atsirad\xc4\x99 pirmiau nei vietovard\xc5\xbeiai, tod\xc4\x97l ir d\xc4\x97l Jiezno manoma pana\xc5\xa1iai. Ta\xc4\x8diau lieka neai\xc5\xa1ku, kuris vandenvardis buvo svarbiausias miesto pavadinimui atsirasti\xc2\xa0\xe2\x80\x93 Jiezno e\xc5\xbeeras, upelis Jieznel\xc4\x97 ar raistas Jieznis. Labiausiai tik\xc4\x97tina, kad pirminis buvo e\xc5\xbeero vardas, o i\xc5\xa1 jo jau kilo miesto, up\xc4\x97s ir raisto pavadinimai. XX a. prad\xc5\xbeioje gyvenviet\xc4\x97 buvo ra\xc5\xa1oma Jeznas  arba J\xc4\x97znas._NEWLINE_Kalbininko K. B\xc5\xabgos nuomone, e\xc5\xbeero pavadinimo \xc5\xa1aknis yra jotvingi\xc5\xa1ka._NEWLINE_Liaudies etimologija pasakoja, kad Jiezno e\xc5\xbeeras buvo labai gilus, ir jo dugno nieks nepasiekdavo. Sakydavo, kad jis be dugno. Iki Pac\xc5\xb3 Jieznas priklaus\xc4\x97 Jakaterinos palikuonims. Vien\xc4\x85 kart\xc4\x85 puotaudami prie e\xc5\xbeero jie nutar\xc4\x97 \xc4\xafsitikinti, ar tikrai e\xc5\xbeeras be dugno. N\xc4\x97r\xc4\x97 vienas\xc2\xa0\xe2\x80\x93 nepasiek\xc4\x97 dugno, antras\xc2\xa0\xe2\x80\x93 taip pat. Pagaliau n\xc4\x97r\xc4\x97 tre\xc4\x8dias ir ilgai nei\xc5\xa1n\xc4\x97r\xc4\x97. Visi nu\xc5\xa1\xc4\x8diuv\xc4\x99 lauk\xc4\x97. Pagaliau jis i\xc5\xa1niro ir su\xc5\xa1uko: \xd0\x95\xd1\x81\xd1\x82\xd1\x8c \xd0\xb4\xd0\xbd\xd0\xbe! (\xe2\x80\x9eYra dugnas!\xe2\x80\x9c). Nuo to laiko e\xc5\xbeer\xc4\x85 vadino Jiezno vardu, o miestelis taip pat liko Jieznas.\n_START_SECTION_\nArchitekt\xc5\xabra\n_START_PARAGRAPH_\nMiestelio gatvi\xc5\xb3 tinklas\xc2\xa0\xe2\x80\x93 taisyklingas sta\xc4\x8diakampis, su baroko laikotarpiui b\xc5\xabdinga i\xc5\xa1ry\xc5\xa1kinta kompozicine a\xc5\xa1imi. Jiezno centrin\xc4\x97je dalyje suformuota keturkamp\xc4\x97 aik\xc5\xa1t\xc4\x97. Barokin\xc4\x97 dvibok\xc5\xa1t\xc4\x97 Jiezno \xc5\xa0v. arkangelo Mykolo ir Jono Krik\xc5\xa1tytojo ba\xc5\xbeny\xc4\x8dia, pastatyta 1670\xc2\xa0m., perstatyta 1772\xc2\xa0m., sta\xc4\x8diakampio plano, vienanav\xc4\x97, su kripta. Ba\xc5\xbeny\xc4\x8dios viduje i\xc5\xa1liko vertinga sien\xc5\xb3 tapyba (1770\xe2\x80\x931772\xc2\xa0m., ne\xc5\xbeinomas ital\xc5\xb3 dailininkas), du \xc5\xbealvariniai varpai (1770\xc2\xa0m. ir 1878\xc2\xa0m.)_NEWLINE_Buvusioje Jiezno dvaro sodyboje, statytoje XVIII a. antroje pus\xc4\x97je\xc2\xa0\xe2\x80\x93 XIX a. pirmoje pus\xc4\x97je, i\xc5\xa1liko Pac\xc5\xb3 r\xc5\xabm\xc5\xb3, kurie gars\xc4\x97jo puo\xc5\xa1numu ir prabanga, vakarinis korpusas (po 1953\xc2\xa0m. rekonstrukcijos pakeistas), kumetynas, \xc5\xabkinis pastatas ir mi\xc5\xa1raus plano parkas, \xc4\xafkurtas XVIII a. pirmoje pus\xc4\x97je.'